หาร้านอาหารใกล้ๆ ที่พัก เดินผ่านร้านนี้ตั้งแต่วันก่อน แต่ดูภายนอกไม่ค่อยน่าทาน น่านั่งเท่าไหร่ วันนี้ตัดสินใจลองเข้ามาทานดู ร้านนี้มีอะไรน่าสนใจแฮะ เป็นร้านห้องแถว แต่เมนูแนะนำของร้านนี้ถือว่าไม่ธรรมดา และราคาถูก อาทิ ข้าวหมูเกาหลี หมูทอดสมุนไพร ไส้ทอดสมุนไพร ปลาหมึกผัดไข่เค็ม ปลาสามรส ห้อหมกปลาทะเล ปีกไก่เหล้าแดง กระเพราซี่โครง ซี่โครงสามรส ที่พูดมาทั้งหมดนี่เป็นแบบราดข้าวทั้งหมด และราคาเพียง 30-40 บาทเท่านั้น

     ร้านนี้เป็นห้องแถวเล็กๆ อยู่หน้าวัดกู่เต้า แถว ม.ราชภัฏเชียงใหม่ครับ บรรยากาศร้านภายในดูอึมครึม อากาศไม่ค่อยถ่ายเทเท่าไหร่ สั่งอาหารดูที่เมนูและเขียนไปปักไว้ได้เลย เมนูค่อนข้างหลากหลาย เยอะมาก ร้านนี้ช่วยกันอยู่ 2 คน (ดูไม่ค่อยจะสนใจลูกค้าเท่าไหร่ 555) น้ำดื่มมีบริการฟรีด้วยตนเองครับ

     วันนี้สั่งเป็นเมนูพื้นๆ อย่างข้าวผัดกระเพราปลาหมึก (35 บาท) และข้าวไส้ทอดสมุนไพร (35 บาท) ทั้ง 2 เมนูเสริฟใส่จานมาดูน่าทาน กระเพราปลาหมึกได้เยอะ รสชาติถึงเครื่อง เผ็ดดี ส่วนข้าวไส้ทอดสมุนไพรให้มาเยอะ น่าทาน ทอดสมุนไพรมาซะกรอบ มีหลายอย่าง แต่ที่ทำเอาผมไม่ชอบเลยที่ใส่มาคือหอมหัวใหญ่ ปกติทานเมนูทอดสมุนไพรผมยังไม่เจอที่ไหนใส่หอมหัวใหญ่ทอดนะ จานนี้เสริฟมาพร้อมน้ำจิ้มซีฟู้ดรสชาติดีเลยแหละ เปรี้ยว เผ็ด อร่อย ดีกว่าร้านปลาหมึกย่างที่ผมเคยรีวิวมาก่อนหน้านี้ทั้ง 2 ร้านด้วยซ้ำ 555

     ปล.เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า (#1,021)